Okresná prokuratúra Levice 
Šafárikova 7, 934 01 Levice 1 	

Sp. zn. : 2 Pv 550/12/4402	Levice, 10.1.2013
EEČ : 2-31-4-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátor Okresnej prokuratúry Levice
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Hoci mu z ustanovenia § 62 Zákona o rodine č. 36/2005 Z. z. vyplýva povinnosť vyživovať svoje maloleté deti, a to XXXXX, narodenú XXXXX a XXXXX, narodeného XXXXX, obe deti trvale bytom u matky, ktoré boli rozsudkom Okresného súdu XXXXX pod číslom konania 11P/77/2011 zo dňa 29.11.2011, právoplatného dňa 11.01.2012 zverené do osobnej starostlivosti matky, XXXXX, bytom XXXXX, XXXXX, okres XXXXX, pričom týmto rozsudkom bol súčasne ako otec maloletých detí zaviazaný prispievať na výživu maloletej Viktórie sumou 70,- Eur mesačne a na výživu maloletého Mareka sumou 50,- Eur mesačne, počnúc dňom 01.12.2011, vždy do 25. dňa toho ktorého mesiaca vopred, k rukám matky detí, túto povinnosť si od mesiaca marec 2012 až do mesiaca august 2012 vrátane neplnil, čím mu na bežnom výživnom za uvedené obdobie vznikol dlh v celkovej výške 720, - Eur (6 x 120,- Eur).
lebo zanikla trestnosť činu
Odôvodnenie:
         Poverený príslušník Okresného riaditeľstva PZ v Leviciach, Odboru poriadkovej polície, Obvodného oddelenia PZ Želiezovce (ďalej len „poverený príslušník PZ“) uznesením sp. zn. XXXXX zo dňa 05.09.2012 podľa § 199 odsek 1 Trestného poriadku začal trestné stíhanie a súčasne podľa § 206 odsek 1 Trestného poriadku XXXXX vzniesol obvinenie pre prečin zanedbania povinnej výživy podľa §  207 odsek 1 Trestného zákona na skutkovom základe uvedenom vo výrokovej časti citovaného uznesenia. 
         Dňa 03.12.2012 predložil poverený príslušník PZ tunajšej prokuratúre návrh na zastavenie trestného stíhania v zmysle § 215 odsek 1 písmeno h/  Trestného poriadku s poukazom na § 86 písmeno a/ Trestného zákona.
         Preskúmaním na vec sa vzťahujúceho vyšetrovacieho spisu som zistil, že obvinený XXXXX (ďalej len „obvinený“) za obdobie mesiacov marec 2012, apríl 2012, máj 2012, jún 2012, júl 2012, august 2012 neplnil svoju zákonnú povinnosť vyživovať svoje maloleté deti, a to XXXXX a XXXXX. Vyživovacia povinnosť obvineného je vo vyšetrovacom spise deklarovaná rozsudkom Okresného súdu v Leviciach sp. zn. XXXXX zo dňa XXXXX, právoplatného dňa XXXXX, ktorým bol súčasne ako otec maloletých detí zaviazaný prispievať na výživu maloletej XXXXX sumou 70,- Eur mesačne a na výživu maloletého Mareka sumou 50,- Eur mesačne, počnúc dňom 01.12.2011, vždy do 25. dňa toho ktorého mesiaca vopred k rukám matky detí; rodným listom dcéry XXXXX a rodným listom syna XXXXX. Obvinenému tak za sledované obdobie marec 2012, apríl 2012, máj 2012, jún 2012, júl 2012, august 2012 vznikol súhrnný dlh na výživnom vo výške 720,- Eur, čo vo svojej výpovedi uviedla aj poškodená XXXXX.
         Zo zápisnice o výsluchu obvineného zo dňa 04.10.2012 a z dodatkov k zápisnici o výsluchu obvineného zo dňa 26.11.2012 a zo dňa 07.01.2012 vyplýva, že obvinený priznal dlh na výživnom s tým, že sa dostal do finančných ťažkostí, avšak ku dňu výsluchov mal výživné vyplatené, svoje konanie ľutuje a v budúcnosti sa obdobného skutku už nedopustí. 
         Z výpovede svedka- poškodenej XXXXX zo dňa 26.11.2012, z dodatku k výsluchu svedka- poškodenej XXXXX zo dňa 07.01.2013 ako aj z fotokópii poštových poukážok opatrených pečiatkami zhody s originálom vyplýva, že obvinený XXXXX si svoju vyživovaciu povinnosť splnil a svoj dlh za obdobie od mesiaca marec 2012 až do mesiaca august 2012 vrátane vyplatil dňa 08.09.2012, 20.09.2012, 12.10.2012, 17.10.2012, 20.11.201, 26.11.2012 a 07.01.2013, teda v súčasnosti už nie je dlžný žiadnu čiastku na bežnom výživnom. Oprávnená XXXXX k veci taktiež uviedla, že neplnenie vyživovacej povinnosti zo strany obvineného nemalo žiadne negatívne následky na zdravý vývoj detí a deti žiadnou núdzou netrpeli.
         Trestného činu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 
         Podľa § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
         V zmysle § 86 písmeno a/ Trestného zákona trestnosť zanedbania povinnej výživy (§ 207) zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
         Vzhľadom k tomu, že obvinený dodatočne splnil svoju povinnosť, zaplatil dlh v plnej výške a jeho čin nemal trvalo nepriaznivé následky, zanikla trestnosť činu, preto bolo potrebné zastaviť trestné stíhanie, ktoré sa proti nemu viedlo.    

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Jarábek
prokurátor